Dodetal in Sri Lanka styg tot 359 | Netwerk24
Die polisie in Sri Lanka sê die dodetal in die Paasfees-ontploffings het van 321 tot 359 gestyg, berig CNN. Meer as 500 mense is beseer.
Vermeende selfmoordbomaanvallers het op 21 April kerke en hotelle aangeval.
Ranil Wickremesinghe, Sri Lanka se premier, sê hy dink die aanvallers het opleiding in die buiteland gekry, berig die BBC.
Hoewel die regering nog net burgers van Sri Lanka in verband met die aanvalle in hegtenis geneem het, glo die regering dat die Islamitiese Staat agter die aanvalle skuil, soos wat die terreurgroep Dinsdag aangevoer het.
The Guardian berig dat Sri Lanka reeds vanaf 4 April inligting van Indië oor 'n moontlik aanval ontvang het. Indië het Sri Lanka glo ook die Saterdag voor die aanval in kennis gestel dat daar 'n moontlike aanval kan wees.
Intussen het Jacinda Ardern, premier van Nieu-Seeland, gesê haar kantoor is nie bewus van enige intelligensie wat daarop dui dat die aanvalle in Sri Lanka enigsins met die aanvalle in Christchurch verband hou nie, berig Reuters.
Dit volg ná berigte dat 'n junior minister van Sri Lanka Dinsdag beweer het die aanvalle is uitgevoer as vergelding vir die aanvalle op 15 Maart op twee moskees in Christchurch. In dié aanvalle is 50 mense dood.
'n Video het intussen aan die lig gekom van een van die vermeende aanvallers kort voor die Paasnaweek-aanvalle. Hy loop in die straat met 'n sak op sy rug, stop by 'n kind en vryf sy kop voor hy een van die kerke wat aangeval is binnegaan.